Harold Robert Perry

**Harold Robert Perry** (1916–1991) var en amerikansk katolsk biskop. Han var hjelpebiskop i New Orleans i over 20 år. Etter spesialtilfellet Joseph Oliver Bowers var han den første afroamerikaneren som ble ordinert til biskop i USA på 1900-tallet.
## Liv og virke
### Bakgrunn
Harold Perry var sønn av rismøllearbeideren Frank J. Perry og hans kone, Josephine, som var kokk. Han var den eldste av seks barn i en troende katolsk og fransktalende familie.  I en alder av 13 begynte han på Steyler Missionaries' Seminary (Divine Word Seminary) i Bay St. Louis i Mississippi. Han fortsatte sin utdannelse i Illinois og Wisconsin. I 1938 avla han sine religiøse løfter som medlem av Steylermisjonærene.

### Prest
Den 6. januar 1944 ordinerte Richard Oliver Grow, biskop av Natchez, ham til prest for Steylermisjonærene. Han var den 26. afroamerikanske presten i landet. Deretter tjente han som kapellan ved Immaculate Heart of Mary Church Parish i Lafayette. I 1948 ble han overført til kirken Notre Dame i St. Martinville. Fra 1949 virket han i menigheten St. Peters i Pine Bluff i Arkansas, og fra 1951 i St. Gabriels kirke i Mound Bayou i Mississippi. Fra 1952 var han første sogneprest i St. Josephs menighet i Broussard. I løpet av sine seks år i menigheten bygde han kirken, prestegården og en skole.

I 1958 ble han rektor for sin *[[alma mater]]*, Divine Word Seminary i Bay St. Louis.

Han var aktiv i borgerrettighetsbevegelsen og sluttet seg til National Catholic Council for Interracial Justice etter at den ble dannet i 1960. I 1961 uttalte han i den katolske månedsavisen *Interracial Review* for å forlate raseskillepolitikken, som til og med manifesterte seg ved nattverdsbenken, og for å gjenspeile kirkens sanne vesen. I 1963 ble han invitert til Det hvite hus sammen med andre religiøse ledere. Der diskuterte de opphevelse av alle raseskillende lover og ordninger med president John F. Kennedy.  

I 1964 ble han utnevnt til provinsial i Steylermisjonærenes sørlige provins i USA. Samme år ble han den første afroamerikanske geistlige som holdt åpningsbønnen til USAs kongress.

### Biskop
Pave Paul VI utnevnte ham den 29. september 1965 til titulærbiskop av Mons in Mauretania og hjelpebiskop for erkebispedømmet New Orleans. Han var den første afroamerikaner som ble katolsk biskop på 1900-tallet. Da han ble utnevnt, hilste erkebiskop av New Orleans Philip Hannan ham med ordene: *«We welcome the first American-born Negro bishop»*.  Biskop James Augustine Healy, sønn av en plantasjeeier og hans mulattslavinne, regnes som den første fargede biskop i USA. 

Perrys utnevnelse ble ønsket velkommen av mange sivile og religiøse ledere, inkludert president Lyndon B. Johnson. Perry forklarte imidlertid at utnevnelsen var et religiøst anliggende og ikke sivilt. Han var ikke leder av borgerrettighetsbevegelsen. *(«My appointment is a religious one, not a civil rights appointment. My religious work comes first. I have no desire to work directly as a civil rights leader»)*. 

Den 6. januar 1966 ordinerte erkebiskop Egidio Vagnozzi, apostolisk delegat til USA, ham til biskop. Medkonsekratorer var Philip Hannan, erkebiskop av New Orleans, og John Cody, erkebiskop av Chicago. Hvite demonstranter protesterte ved hans bispevielse. En kvinne beskrev hans bispevielse som grunnen til at Gud kom til å ødelegge Vatikanet.

Som hjelpebiskop virket Perry som pastor i Our Lady of Lourdes Church og St. Theresa of the Child Jesus Church i New Orleans, generalvikar for erkebispedømmet og rektor for *National Shrine of Our Lady of Prompt Succor*. Han bodde i prestegården på eiendommen til Ursuline Academy, den eldste pikeskolen i hele USA. I mange år var han kapellan for Knights of Peter Claver.  Han døde på Wynhoven Health Care Center av komplikasjoner av Alzheimers sykdom. 

Erkebiskop Francis B. Schulte sa i anledning hans død at han som århundrets første afroamerikanske biskop var et symbol på de store endringer som fant sted i Kirken og i USA.

## Episkopalgenealogi
Hans episkopalgenealogi er:

* Kardinal Scipione Rebiba  (1504-1577) 
* Kardinal Giulio Antonio Santorio  (1532-1602) *bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale  (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Erkebiskop Enrico Enríquez (1701-1756) *1743
* Erkebiskop Manuel Quintano Bonifaz (1698-1774) *1749
* Kardinal Buenaventura Córdoba Espinosa de la Cerda (1724-1777) *1761
* Kardinal Giuseppe Maria Doria Pamphilj (1751-1816) *1785
* Pave Pius VIII (1761-1830) *1816
* Pave Pius IX (1792-1878) *1827
* Kardinal Alessandro Franchi (1819-1878) *1873
* Kardinal Giovanni Simeoni (1816-1892) *1875
* Kardinal Antonio Agliardi (1832-1915) *1896
* Kardinal Basilio Pompilj (1858-1931) *1911 
* Kardinal Adeodato Giovanni Piazza (1884-1957) *1930 
* Kardinal Egidio Vagnozzi (1906-1980) *1949
* Biskop *Harold Robert Perry*  (1916-1991) *1965

## Referanser